Kristian Thulesen Dahl (DF), 1999-11-17:
Nej, jeg kan jo ikke forpligte statsministeren til at svare på spørgsmålene, det er klart.
Det er jo efter forretningsordenen statsministerens egen ret at vurdere, om han vil svare eller lade være.
Men jeg må nok sige, at den der med, at det skulle ligge uden for spørgsmålet, som statsministeren har brugt tidligere, kan i hvert fald ikke bruges her.
For jeg beder bare statsministeren om at besvare hele det skriftlige spørgsmål, som er stillet til statsministeren.
Og jeg må stadig væk sige, at statsministeren altså ikke har forholdt sig til det problem, som er angivet i spørgsmålet, nemlig: Én ting er, hvordan man snakker sig til rette i forhold til de udlændinge, der er i Danmark nu, dem, der er uden arbejde; en anden ting er, at hvis regeringen fastholder, at der skal mellem 14.000 og 20.000 nye fremmede til Danmark hvert eneste år, hvordan vil statsministeren så skaffe arbejde til dem?
Vil det ikke bare forstærke det problem, vi står i i dag, at 3-4 gange relativt set i forhold til danskerne er arbejdsløse?
Og vil det ikke netop medføre, at integrationen ikke lader sig gøre, og at de kulturproblemer, vi så står med, de kulturkløfter, vi står i, med, at der kommer for mange ind i forhold til, hvor mange der kan integreres i det danske samfund, bare forstærkes?
Jeg skal ikke henvises til et Arbejdsmarkedsudvalg, hvor man inde bag nogle lukkede døre her i Folketinget heller ikke får svar på sine spørgsmål.
Derfor vælger jeg hellere at forsøge at få svarene her i fuld offentlighed og åbenhed, så også den danske befolkning har mulighed for at se, at statsministeren ikke vil forholde sig til de konkrete spørgsmål, der rejses.
Statsministeren må vel erkende, at vi står med et kolossalt problem i dag.
Der er, som statsministeren nævner, forholdsmæssigt 3-4 gange så mange udlændinge i det danske samfund uden arbejde, som der er danskere.
Det er ved at få dem på arbejdsmarkedet.
Og så hører vi ustandselig, at man taler og taler og taler.
Det, der er mit spørgsmål, er: Hvordan konkret agter
statsministeren at skaffe arbejdspladser til dem, der er her i landet, de forholdsmæssigt 3-4 gange i forhold til den danske befolkning, der er uden arbejde, samt hvor agter - og det fremgår jo også af spørgsmålet, uden at statsministeren er kommet ind på det endnu; det forventer jeg selvfølgelig kommer i anden runde - statsministeren at finde arbejdspladser til de 14.000-20.000 nye fremmede, som hvert år kommer til Danmark? Vi skal jo ikke alene tage højde for den nugældende situation.
Så længe regeringen står fast på, at så mange udlændinge skal komme til Danmark hvert år, som der kommer - 14.000-20.000 hvert eneste år - ja, så står statsministeren jo også med det problem at skulle skaffe arbejdspladser til dem for at skaffe integration.
Og derfor er mit spørgsmål altså: Det kan jo ikke bare være ren snak, det her.
Der må jo være handling bag ordene, og den handling, vi har hørt om indtil nu, er altså alene, at man sidder og taler om, at man skal have en bedre forståelse, at man skal have en lidt mere åben indstilling. Tror statsministeren, det skaffer de i tusindvis af job, vi taler om her?
Eller tror statsministeren, det i virkeligheden er i hundredvis af job, der alene bliver skaffet ved det?